Απόφαση της Επιτροπής

της 4ης Φεβρουαρίου 2002

για την επιβολή ειδικών όρων στις εισαγωγές αραχίδας και ορισμένων προϊόντων που παράγονται από αραχίδες κινεζικής καταγωγής ή προέλευσης

[κοινοποιηθείσα υπό τον αριθμό Ε(2002) 385]

(Κείμενο που παρουσιάζει ενδιαφέρον για τον ΕΟΧ)

(2002/79/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 93/43/EΟΚ του Συμβουλίου, της 14ης Ιουνίου 1993, για την υγιεινή των τροφίμων(1), και ιδίως το άρθρο της 10 παράγραφος 1,

Εκτιμώντας τα ακόλουθα:

(1) Οι αραχίδες κινεζικής καταγωγής ή προέλευσης διαπιστώθηκε ότι είναι συχνά μολυσμένες με υπερβολικά υψηλά επίπεδα αφλατοξίνης B1 και ολικής αφλατοξίνης.

(2) Η επιστημονική επιτροπή τροφίμων παρατήρησε ότι η αφλατοξίνη B1, ακόμη και σε άκρως χαμηλές δόσεις, προκαλεί καρκίνο του ήπατος και επιπλέον είναι γονοτοξική.

(3) Ο κανονισμός (EΚ) αριθ. 194/97 της Επιτροπής, της 31ης Ιανουαρίου 1997, για τον καθορισμό μεγίστων τιμών ανοχής για ορισμένες προσμείξεις στα τρόφιμα(2), όπως τροποποιήθηκε τελευταία από τον κανονισμό (EΚ) αριθ. 1566/1999(3), καθορίζει ανώτατα επίπεδα για ορισμένες προσμείξεις, και ιδίως αφλατοξίνες στα τρόφιμα. Σε δείγματα αραχίδων κινεζικής καταγωγής ή προέλευσης υπερβαίνονται σημαντικά τα όρια αυτά.

(4) Αυτό αποτελεί σοβαρή απειλή για τη δημόσια υγεία εντός της Κοινότητας και συνεπώς επιβάλλεται η έγκριση προστατευτικών μέτρων σε κοινοτικό επίπεδο.

(5) Από τις 8 έως τις 21 Μαΐου 2001 το γραφείο τροφίμων και κτηνιατρικών υποθέσεων (ΓΤΚΥ) της Ευρωπαϊκής Επιτροπής πραγματοποίησε αποστολή στην Κίνα για την αξιολόγηση των επιτόπου συστημάτων ελέγχου για την πρόληψη της μόλυνσης των αραχίδων με αφλατοξίνες που προορίζονται για εξαγωγή στην Ευρωπαϊκή Κοινότητα. Στην αποστολή διαπιστώθηκε, μεταξύ άλλων, ότι ο έλεγχος για τις αφλατοξίνες στις αραχίδες είναι ελάχιστος τόσο κατά την παραγωγή όσο και κατά τη γενική επεξεργασία. Επίσης παρατηρήθηκαν παρατυπίες στη λειτουργία των εργαστηρίων. Συνεπώς, ενδείκνυται να επιβληθούν ειδικοί όροι για τις αραχίδες ή τα προϊόντα τους κινεζικής καταγωγής ή προέλευσης, προκειμένου να εξασφαλιστεί υψηλότερο επίπεδο προστασίας στη δημόσια υγεία.

(6) Η παραγωγή, διαλογή, μεταχείριση, επεξεργασία, συσκευασία και η μεταφορά των αραχίδων είναι αναγκαίο να πραγματοποιούνται σύμφωνα με τις ορθές πρακτικές υγιεινής. Είναι αναγκαίο να καθοριστούν τα επίπεδα αφλατοξίνης B1 και ολικής αφλατοξίνης σε δείγματα που λαμβάνονται από το φορτίο αποστολής πριν από την αναχώρησή του από την Κίνα.

(7) Οι κινεζικές αρχές πρέπει να παρέχουν αποδεικτικά έγγραφα που θα συνοδεύουν κάθε φορτίο αποστολής αραχίδων καταγωγής ή προέλευσης από την Κίνα, όσον αφορά τις συνθήκες παραγωγής, διαλογής, μεταχείρισης, επεξεργασίας, συσκευασίας και μεταφοράς, καθώς και τα αποτελέσματα των εργαστηριακών αναλύσεων του φορτίου για τα επίπεδα αφλατοξίνης Β1 και ολικής αφλατοξίνης.

(8) Από τα πορίσματα της προαναφερόμενης αποστολής μπορεί να συμπεράνει κανείς ότι οι κινεζικές αρχές δεν είναι σε θέση προς το παρόν να εξασφαλίσουν αξιόπιστα αποτελέσματα αναλύσεων ή να εγγυηθούν την ακεραιότητα της παρτίδας από άποψη πιστοποίησης. Συνεπώς, κάθε πιστοποιητικό που εκδίδεται για τις αραχίδες κινεζικής καταγωγής προκαλεί σοβαρές αμφιβολίες σχετικά με την αξιοπιστία του.

(9) Συνεπώς, για τη διασφάλιση της δημόσιας υγείας είναι αναγκαίο, όλες οι παρτίδες αραχίδων κινεζικής καταγωγής ή προέλευσης που εισάγονται στην Ευρωπαϊκή Κοινότητα να υπόκεινται σε δειγματοληψία και ανάλυση για το επίπεδο αφλατοξίνης που περιέχουν από την αρμόδια αρχή του μέλους κράτους στο οποία εισάγονται πριν από τη διάθεσή τους στην αγορά. Δεδομένου ότι το μέτρο αυτό έχει σοβαρό αντίκτυπο στους ελεγκτικούς φορείς των κρατών μελών, τα αποτελέσματα αυτού του μέτρου θα αξιολογηθούν μετά από σύντομο χρονικό διάστημα και τα μέτρα θα τροποποιηθούν, αν χρειάζεται.

(10) Ζητήθηκε η γνώμη της μόνιμης επιτροπής τροφίμων στις 2 Απριλίου και στις 19 Ιουλίου 2001,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη μπορούν να εισάγουν προϊόντα που ανήκουν σε μια από τις ακόλουθες κατηγορίες, κινεζικής καταγωγής ή προέλευσης, που προορίζονται για ανθρώπινη κατανάλωση ή χρησιμοποιούνται ως συστατικό σε τρόφιμα, με την προϋπόθεση ότι κάθε φορτίο συνοδεύεται από τα αποτελέσματα επίσημης δειγματοληψίας και ανάλυσης και από το πιστοποιητικό υγειονομικού ελέγχου στο παράρτημα Ι συμπληρωμένο, υπογεγραμμένο και επικυρωμένο από εκπρόσωπο της δημόσιας υπηρεσίας ελέγχων εισόδου-εξόδου και καραντίνας της Λαϊκής Δημοκρατίας της Κίνας:

- αραχίδες του κωδικού ΣΟ 1202 10 90 ή 1202 20 00,

- αραχίδες του κωδικού ΣΟ 2008 11 94 (σε συσκευασίες άμεσης κατανάλωσης καθαρού βάρους άνω του ενός χιλιογράμμου) ή του κωδικού ΣΟ 2008 11 98 (σε συσκευασίες άμεσης κατανάλωσης καθαρού βάρους κάτω του ενός χιλιογράμμου),

- καβουρντισμένες αραχίδες του κωδικού ΣΟ 2008 11 92 (σε συσκευασίες άμεσης κατανάλωσης καθαρού βάρους άνω του ενός χιλιογράμμου) ή του κωδικού ΣΟ 2008 11 96 (σε συσκευασίες άμεσης κατανάλωσης καθαρού βάρους κάτω του ενός χιλιογράμμου).

2. Τα φορτία μπορούν να εισαχθούν στην Κοινότητα μόνον μέσω ενός από τα σημεία εισόδου που αναφέρονται στον κατάλογο του παραρτήματος ΙΙ.

3. Κάθε φορτίο πρέπει να επισημαίνεται με κωδικό, ο οποίος αντιστοιχεί στον κωδικό του υγειονομικού πιστοποιητικού και της συνοδευτικής έκθεσης που περιέχει τα αποτελέσματα της επίσημης δειγματοληψίας και ανάλυσης που αναφέρεται στην παράγραφο 1.

4. Οι αρμόδιες αρχές σε κάθε κράτος μέλος πρέπει να εξασφαλίσουν ότι οι εισαγόμενες αραχίδες κινεζικής καταγωγής ή προέλευσης, υπόκεινται σε ελέγχους των εγγράφων έτσι ώστε να εξασφαλιστεί ότι συμμορφώνονται με τις απαιτήσεις του υγειονομικού πιστοποιητικού και τα αποτελέσματα δειγματοληψίας που αναφέρονται στην παράγραφο 1.

5. Τα κράτη μέλη πραγματοποιούν δειγματοληψίες και αναλύσεις αφλατοξίνης Β1 και ολικής αφλατοξίνης για κάθε φορτίο αραχίδων κινεζικής καταγωγής ή προέλευσης πριν από τη διάθεσή τους στην αγορά στο λιμένα εισόδου στην Κοινότητα και ενημερώνει την Επιτροπή σχετικά με τα αποτελέσματα.

Άρθρο 2

Η παρούσα απόφαση θα αναθεωρηθεί πριν από την 1η Μαΐου 2002 το αργότερο, προκειμένου να αξιολογηθεί εάν οι ειδικές συνθήκες που αναφέρονται στο άρθρο 1 παρέχουν επαρκές επίπεδο προστασίας για τη δημόσια υγεία εντός της Κοινότητας. Στο πλαίσιο της αναθεώρησης θα αξιολογηθεί επίσης κατά πόσον χρειάζεται να συνεχιστεί η δειγματοληψία και η ανάλυση κάθε φορτίου από την αρμόδια αρχή του κράτους μέλους που πραγματοποιεί εισαγωγές.

Άρθρο 3

Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα απόφαση και ενημερώνουν την Επιτροπή σχετικά με αυτά.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 4 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 175 της 19.7.1993, σ. 1.

(2) ΕΕ L 31 της 1.2.1997, σ. 48.

(3) ΕΕ L 184 της 17.7.1999, σ. 17.

ΠΑΡΑΡΤΗΜΑ I

>PIC FILE= "L_2002034EL.002302.TIF">

ΠΑΡΑΡΤΗΜΑ II

Κατάλογος των σημείων εισόδου από τα οποία εισάγονται στην Ευρωπαϊκή Κοινότητα αραχίδες και προϊόντα που παράγονται από αραχίδες, κινεζικής καταγωγής ή προέλευσης

>ΘΕΣΗ ΠΙΝΑΚΑ>